CELEX: 52011PC0828
Language: lv
Date: 2011-12-01
Title: Priekšlikums EIROPAS PARLAMENTA UN PADOMES REGULA par noteikumiem un procedūrām attiecībā uz tādu ekspluatācijas ierobežojumu, kas saistīti ar troksni, ieviešanu Savienības lidostās, izmantojot līdzsvarotu pieeju, un par Eiropas Parlamenta un Padomes Direktīvas 2002/30/EK atcelšanu

|
			
		
		
		52011PC0828
		
			Priekšlikums EIROPAS PARLAMENTA UN PADOMES REGULA par noteikumiem un procedūrām attiecībā uz tādu ekspluatācijas ierobežojumu, kas saistīti ar troksni, ieviešanu Savienības lidostās, izmantojot līdzsvarotu pieeju, un par Eiropas Parlamenta un Padomes Direktīvas 2002/30/EK atcelšanu /* COM/2011/0828 galīgā redakcija - 2011/0398 (COD) */
			
				
		
		
			
			   	PASKAIDROJUMA RAKSTS

1.                      
priekšlikuma konteksts

1.                      
Gaisa kuģu radīts troksnis lidostās
vai lidostu apkārtnē ir traucējums arvien lielākam skaitam
Eiropas iedzīvotāju, jo īpaši naktīs, kā
norādīts 1. tabulā. Tādēļ, lai mazinātu
nevēlamas sekas, ir nepieciešama aktīva trokšņa kontroles
stratēģija. Tomēr šādai trokšņa stratēģijai
ir rūpīgi jālīdzsvaro skarto iedzīvotāju
intereses ar citām interesēm un pienācīgi jāņem
vērā ķēdes reakcija uz visa aviācijas tīkla
jaudu.
1. tabula. Starptautiskās
Civilās aviācijas organizācijas (ICAO) prognozes par
cilvēku skaitu (miljonos) Eiropā, ko ietekmē troksnis, neveicot
nekādas būtiskas darbības un tehnoloģiskus uzlabojumus[1]
 Trokšņa līmenis/gads || 2006 || 2016 || 2026 || 2036 
 > 55 DNL || 2,63 || 3,47 || 4,48 || 5,79 
 > 60 DNL || 0,799 || 1,14 || 1,53 || 2,12 
 > 65 DNL || 0,23 || 0,32 || 0,43 || 0,66 
2.                      
Ekspluatācijas ierobežojumu ieviešana var
būtiski ietekmēt uzņēmējdarbību un
ekspluatāciju, jo tādējādi tiek ierobežota piekļuve
lidostai. Tādēļ procesam, kā rezultātā
pieņem lēmumu par ekspluatācijas ierobežojumiem, kas saistīti
ar troksni, vajadzētu būt saskanīgam, balstītam uz faktiem
un stingram, lai tas būtu pieņemams visām
ieinteresētajām pusēm.
3.                      
Lai nodrošinātu saskaņotu pieeju
trokšņa mazināšanas pasākumu piemērošanai
lidostās, ICAO pieņēma principu kopumu un
pamatnostādnes, kas satur tā saukto “līdzsvaroto pieeju”
trokšņa kontrolei, kas mudina ICAO dalībvalstis:
·              
mazināt aviācijas radīto troksni, no
pasākumu klāsta izvēloties vietējo pasākumu
optimālo kopumu, kas: 1) mazina troksni tā rašanās
vietā (izmantojot klusākus gaisa kuģus), 2) labāk
izmanto zemi (plānojot un apsaimniekojot zemi lidostu tuvumā),
3) ievieš ekspluatācijas trokšņa mazināšanas
procedūras (izmantojot īpašus skrejceļus, maršrutus vai procedūras)
un 4) uzliek ekspluatācijas ierobežojumus, kas saistīti ar troksni
(piemēram, ieviešot nakts lidojumu aizliegumu vai izņemot no
ekspluatācijas trokšņainākos gaisa kuģus);
·              
izvēlēties izmaksu ziņā
efektīvāko pasākumu klāstu;
·              
neieviest ekspluatācijas ierobežojumus, kas
saistīti ar troksni, izņemot gadījumus, kad, pamatojoties uz
pētījumiem un apspriešanos, iestāde spēj noteikt, ka trokšņa
problēma pastāv, un ja iestāde ir noteikusi, ka
ekspluatācijas ierobežojums ir izmaksu ziņā efektīvs
šīs problēmas risinājums.
4.                      
Šīs regulas nolūks ir saskaņoti
piemērot ES ekspluatācijas ierobežojumus, kas saistīti ar
troksni, izmantojot līdzsvarotu pieeju, kam būtu būtiski
jāsamazina starptautisku domstarpību risks gadījumā, ja
trokšņa mazināšanas pasākumi Savienības lidostās
ietekmē trešo valstu pārvadātājus. Turklāt
kompetentajām iestādēm būs labākas iespējas
izņemt no ekspluatācijas trokšņainākos flotes gaisa
kuģus. Ar ierosināto regulu atcels Direktīvu 2002/30EK, kas
palīdzēja izbeigt starptautiska līmeņa domstarpības un
veikt pirmos soļus trokšņa kontroles politikas saskaņošanai, tostarp,
risinot jautājumu par konkrētā brīža
trokšņainākajiem gaisa kuģiem. Tomēr šis instruments ir
jāpielāgo pašreizējām aviācijas sistēmas
prasībām un aizvien pieaugošajai trokšņa problēmai.
5.                      
Šī regula nodrošinās trokšņa novērtēšanas
vēl stingrāku procesu. Visi novērtēšanas procesa posmi tiks
precizēti, lai nodrošinātu saskaņotāku
līdzsvarotās pieejas piemērošanu visā Savienībā.
Tomēr šajā priekšlikumā nav izvirzīti trokšņa
kvalitātes mērķi, kas vēl joprojām izriet no
pastāvošajiem valstu un vietējiem noteikumiem. Tā vietā
regulas mērķis ir sistēma, kas veicinātu šo trokšņa kvalitātes
mērķu sasniegšanu izmaksu ziņā efektīvākajā
veidā.
6.                      
ICAO līmenī
ES aktīvi atbalsta jaunu trokšņa standartu izstrādāšanu
gaisa kuģiem un iegulda jaunās tehnoloģijās, izmantojot
pamatprogrammas un projektu Clean Sky[2].
Bet zemes izmantojuma plānošana, kā arī saistītās trokšņa
izolācijas un kompensācijas programmas ir valstu vai vietējo
iestāžu kompetencē.
7.                      
Dažāda veida ekspluatācijas trokšņa mazināšanas
procedūras izmanto visās lidostās: preferenciāli maršruti
attiecībā uz troksni (ja gaisa kuģis lido, piemēram,
pāri mazāk apdzīvotiem reģioniem), vilces
pārvaldība (jo lielāka vilce, jo lielāks troksnis, bet jo straujāk
gaisa kuģis var pacelties) vai konkrēti pasākumi uz zemes
(piemēram, konkrētu gaisa kuģu piebraucamo ceļu un
skrejceļu izmantošana). ES atbalsts izpaužas Eiropas vienotās gaisa
telpas tiesību aktos, kuru mērķis ir noteikt
aeronavigācijas pakalpojumu sniedzēju darbības uzlabošanas
mērķus vides jomā, un saistītajās izpētes
programmās SESAR un Clean Sky.
8.                      
Kā redzams 1. attēlā, Eiropas
lidostās galvenokārt piemēro trokšņa mazināšanas
procedūras. Tomēr papildus bieži izmanto arī ekspluatācijas
ierobežojumus. Šie ierobežojumi ir ieviesti 224 šim ziņojumam
novērtētās[3]
ES lidostās: 116 lidojuma aizlieguma stundas[4], 52 trokšņa
ierobežojumi, 51 ierobežojums attiecībā uz gaisa kuģiem ar
3. nodaļā minētajiem trokšņa standartiem,
38 trokšņa kvotas un 7 trokšņa budžeti.
1. attēls:
Pārskats par pašreizējiem Eiropas (ES un trešo valstu) lidostu
ierobežojumiem, kas saistīti ar troksni
Avots: Boeing datu bāze
Piezīme: 
APU: palīgdzinēju reglamentēta izmantošana (lai
iedarbinātu dzinējus);
NAP: trokšņa samazināšanas rīcības plāns;
3. posms, 3. nodaļa: izņemt no ekspluatācijas
trokšņainākos gaisa kuģus, kas atbilst tikai vecajam ICAO
trokšņu standartam, kā norādīts atbilstošā ICAO pielikuma
3. nodaļā.
·                        
Eiropas noteikumi par ekspluatācijas
ierobežojumu trokšņa kontroli
9.                      
Šī priekšlikuma mērķis ir
stiprināt ICAO līdzsvarotās pieejas pamatprincipu,
nostiprinot saikni starp tās pīlāriem un precizējot
lēmuma pieņemšanas procesa dažādos posmus, izskatot
ekspluatācijas ierobežojumus.
10.                  
Saskaņotai pieejas piemērošanai
jānosaka izmaksu ziņā efektīvākie risinājumi, kas
pielāgoti konkrētai lidostas situācijai. Novērtēšanas
metodē arī pienācīgi ņems vērā trokšņa
mazināšanas pasākumu ietekmi visā tīklā.
11.                  
Pašreizējie noteikumi attiecas uz apmēram
70 Eiropas lidostām ar vairāk nekā 50 000 civilo
zemskaņas reaktīvo gaisa kuģu pārvietošanās
darbībām kalendārajā gadā.
·                        
Atbilstība civilās aviācijas
politikai un citiem ES mērķiem
12.                  
Šī iniciatīva atbilst citām Eiropas
aviācijas politikas daļām un plašākai vides politikai.
13.                  
Eiropas aviācijas nozarei būtu
jāattīstās ilgtspējīgā veidā, ja ekonomikas,
sociālie un vides aspekti ir pienācīgi līdzsvaroti. Trokšņa
mazināšanas pasākumi var būtiski ietekmēt aviācijas
tīkla jaudu uz zemes un gaisā. Priekšlikumi nodrošinās
lielāku atbilstību starp rīcību, kas saistīta ar
troksni, lidostas jaudu un lidojumu efektivitātes prasībām
saskaņā ar Eiropas vienoto gaisa telpu, kā arī
darbības uzlabošanas regulējuma īstenošanu attiecībā
uz gaisa satiksmes pārvaldību. Priekšlikumi atbilst pieejas
“gate-to-gate” (jeb “no vārtiem līdz vārtiem”) loģikai.
14.                  
Šis priekšlikums sekmēs “valsts
rīcības plānu” par gaisa satiksmes troksni īstenošanu, kas
dalībvalstīm ir jāpieņem, pamatojoties uz
Direktīvu 2002/49/EK.

2.                      
Apspriešanās ar ieinteresētajām personām un
ietekmes novērtējums

·                        
Apspriešanās ar ieinteresētajām
personām
Apspriešanās metodes, galvenās
mērķnozares un vispārīgs respondentu raksturojums
15.                  
Vistiešāk skartās ieinteresētās
personas, uz ko attiecas troksnis un aviācija, ir iedzīvotāji,
kas dzīvo lidostu tuvumā un kas pārstāv vietējās
sabiedrības grupas, lidostas, gaisa kuģu ekspluatanti (tostarp kravu
gaisa pārvadājumi kā specifiska niša), gaisa kuģu
ražotāji, vietējās iestādes (tostarp plānošanas
iestādes, kas pārstāv arī plašākas ekonomiskās
intereses) un neatkarīgas trokšņa padomes. Ar šīm
ieinteresētajām personām notika intensīvas apspriedes:
·              
ārējs konsultants 2007. gadā
apkopoja aptauju atbildes un apspriedās ar ieinteresēto personu loku
par Direktīvas 2002/30/EK ieviešanu;
·              
Komisija 2008. gadā organizēja
atklātu apspriešanos par iespējām grozīt direktīvu;
·              
2010. gadā tika apzinātas visas
ieinteresētās personas, kas iepriekš piedalījušās
apspriešanas procesā, un šo personu loks tika paplašināts.
Atbilžu kopsavilkums
16.                  
Dalībvalstis uzsvēra nepieciešamību
saglabāt trokšņa problēmu elastīgu novērtējumu un
paredzēt pārejas pasākumus, lai novērstu pasākumu
dublēšanos (piemēram, vides novērtējumu atkārtotu
izmantošanu), un sīki reglamentēt saistību starp
Direktīvu 2002/30/EK un Direktīvu 2002/49/EK, lai abām
direktīvām atbilstu vienādi novērtējumi, un ņemt
vērā starptautisko kontekstu attiecībā uz izmantotajām
metodēm un pasākumiem.
17.                  
Vietējo sabiedrības grupu
pārstāvji, proti, Aviācijas vides federācija,
pārstāvot trokšņa un vides aizsardzības pasākumu
grupas no Lielbritānijas, Francijas un Vācijas, pamatojoties uz robežvērtībām
aizsardzībai no trokšņa, uzsvēra vajadzību atbilstoši
regulēt (t.i. ne tikai paļauties uz pamatnostādnēm)
ekspluatācijas ierobežojumu nozīmi, lai uzlabotu trokšņa
kaitējuma radīto situāciju, un stimulus trokšņaināko
gaisa kuģu aizstāšanai, kā arī paplašināt
minimālajām prasībām atbilstoša gaisa kuģa
definīciju, lai panāktu faktisku ietekmi.
18.                  
Gaisa pārvadātāji[5], proti, Eiropas
Aviokompāniju asociācija, pārstāvot “vecās”
aviokompānijas, un European Express Association norādīja,
ka ICAO līdzsvarotās pieejas principiem jābūt
pareizi piemērotiem (katrā lidostā), ka ekspluatācijas
ierobežojumi jāizmanto, lai mazinātu atklātās trokšņa problēmas
un kā galējais līdzeklis, ka metodei jānodrošina izmaksu
ziņā efektīvākie pasākumi un ka zemes izmantojuma
plānošanai jābūt integrētai lēmumos par
ekspluatācijas ierobežojumiem. Gaisa pārvadātāji
pieprasīja arī sīkāk paskaidrot šo direktīvu un
atkārtoti uzsvēra vajadzību apsvērt iespēju
grozīt minimālajām prasībām atbilstoša gaisa kuģa
definīciju, pamatojoties uz starptautiskiem noteikumiem, lai
izvairītos no tirgus kropļošanas. Ja reglamentējošu
rīcību uzskata par vajadzīgu, gaisa pārvadātāji
dod priekšroku regulai, nevis direktīvai.
19.                  
Lidostas[6],
kuras pārstāv ACI, uzsvēra, ka ir pienācīgi
jāizmanto pilna apjoma līdzsvarotās pieejas pasākumi un ka
ir iespējams paplašināt minimālajām prasībām
atbilstoša gaisa kuģa definīciju.
20.                  
Francijas Neatkarīgā trokšņa padome
(ACNUSA)[7]
aicināja paplašināt minimālajām prasībām
atbilstoša gaisa kuģa definīciju, izmantot parametrus, kas patiesi
aptver skarto iedzīvotāju izjūtas, izmantot uzlabotu lidostas trokšņa
modelēšanu un trokšņa drošu ekspluatācijas
sistemātiskāku procedūru, piemēram, nepārtraukta
pazeminājuma pieejas.
21.                  
Aeronavigācijas nozare ir īpaši
iesaistīta jaunu trokšņa standartu izstrādāšanā ICAO
tehniskajās darba grupās un koncentrējas uz
nepieciešamību apsvērt iespējami konfliktējošu
mērķu (piemēram, trokšņa un CO2
samazināšanas) un standarta attīstības ilgtermiņa
perspektīvas savstarpējo saistību, kur standartu noteikšanas
ātrumam, neietekmējot konkurenci, jāatbilst tehnoloģiskajām
iespējām un flotes vērtībai gaisa kuģa kalpošanas
laikā.
22.                  
Visbeidzot, Lidostu reģionu konferences (Airports
Regions Conference) vietējās iestādes, kuru kompetencē
galvenokārt ir zemes izmantojums, uzsvēra savu pieeju no reģiona
vides jaudas perspektīvas, tostarp zemes izmantojuma plānošanu,
atbilstošu rādītāju izmantošanu, starpniecības procesu un
nepieciešamību labāk saskaņot Vides trokšņa direktīvas
prasības ar lidostu trokšņa direktīvu
(Direktīva 2002/30/EK).
23.                  
Kopumā priekšlikumi ir visumā tuvi viedokļiem,
kas pausti apspriešanās kārtā. Oficiālajos priekšlikumos
uzsvērs dažādu trokšņa mazināšanas pasākumu
savstarpējo saistību, saskaņā ar ko trokšņa
ierobežojumi gaisa kuģu ekspluatācijā nav jāizskata kā
pirmais un galvenais līdzeklis, taču nepieciešamības
gadījumā tie uzskatāmi par svarīgu un papildinošu faktoru,
kas pozitīvi ietekmē izmaksu ziņā efektīvāka
pasākumu kopumu izveidi. Turklāt, lai kompetento iestāžu
rīcībā atkal būtu efektīvs trokšņa
mazināšanas instruments, minimālajām prasībām atbilstoša
gaisa kuģa definīcija ir padarīta stingrāka.
·                        
Ekspertu atzinumu pieprasīšana un
izmantošana
Zinātnes nozares un
specializācijas jomas
24.                  
Ir veikts vispārīgs konteksta
pētījums, lai sniegtu kvantitatīvu un kvalitatīvu šī
pārskata ietekmes analīzi. Turklāt Eurocontrol ir
sniegusi jaunāku un sīkāku informāciju par lidojumu skaitu,
ko veikuši minimālajām prasībām atbilstoši gaisa kuģi.
Izmantotās
metodes
25.                  
Konsultants organizēja intensīvas
apspriešanās, galvenokārt iztaujājot dažādas
ieinteresētās personas, kā arī veica dokumentu izpēti.
Turklāt Eurocontrol sniedza jaunāko informāciju no
atbilstošajām datu noliktavām.
Saņemto un izmantoto atzinumu
kopsavilkums
26.                  
Galvenie secinājumi liecināja, ka
direktīva nebija tik efektīvs līdzeklis lēmumu
pieņemšanas procesa saskaņošanai, kā cerēts, lai gan par
tās vērtību uzskata starptautiska līmeņa
domstarpību izbeigšanu[8] un jaunas ES
kompetences ieviešanu ekspluatācijas ierobežojumu jomā. Bija
nepieciešams atjaunināt direktīvu, lai ņemtu vērā
flotes sastāvu, kas pastāvīgi attīstās,
stiprinātu saikni starp dažādajiem līdzsvarotas pieejas
elementiem un ieviestu jaunus juridiskus instrumentus attiecībā uz trokšņa
kontroli, piemēram, Vides trokšņa direktīvu
(Direktīva 2002/49/EK), jaunus trokšņa standartus vai Eiropas
vienotās gaisa telpas izpildes regulējumu.
Ekspertu atzinumu publiskošanai
izmantotie līdzekļi
27.                  
Pilns ziņojums par pētījumu ir
publicēts Mobilitātes un transporta ĢD tīmekļa
vietnē.

3.                      
Priekšlikuma juridiskie aspekti

·                        
Ierosinātās rīcības
kopsavilkums
28.                  
Priekšlikums ievieš jaunu regulu, lai aizstātu
Direktīvu 2002/30/EK. Šī regula precizē un papildina
minētās direktīvas prasības.
1.           Precizēti
mērķi, lai uzsvērtu saikni ar citiem līdzsvarotās
pieejas elementiem, un citi instrumenti, lai kontrolētu gaisa satiksmes
radīto troksni.
2.           Pienākumu
sadalījuma definējums.
3.           Vispārējo ar
trokšņa kontroli saistīto prasību saraksts.
4.           Sīkāka trokšņa
novērtējuma procesa nodrošināšana.
5.           Ieinteresēto personu
saraksts, ar kurām jāveic apspriešanās.
6.           Datu un metožu
saskaņošana.
7.           Paziņošanas un
ieviešanas prasību detalizēšana.
8.           Atļauja
komitoloģijai atsauci uz trokšņa standartiem pielāgot jaunajam
tehnoloģiskam progresam.
9            Atbalsta sniegšana
kompetentajām iestādēm.
·                        
Juridiskais pamats
Priekšlikuma pamatā ir Līguma par
Eiropas Savienības darbību 100. panta 2. punkts.
·                        
Subsidiaritātes princips
29.                  
Subsidiaritātes principu piemēro
tiktāl, ciktāl priekšlikums nav Savienības ekskluzīvā
kompetencē. Dalībvalstis vienas nevar sekmīgi sasniegt
priekšlikuma mērķus.
30.                  
Eiropas mērķi būs labāk
sasniedzami ar Eiropas Savienības rīcību turpmāk
minēto iemeslu dēļ.
31.                  
Saskaņota pieeja ar troksni saistītiem
ekspluatācijas ierobežojumiem, kas ir daļa no Eiropas lidostu trokšņa
kontroles procesa, veicina aviopārvadājumu vides
rādītāju uzlabošanos un veido paredzamāku darbības
vidi aviosabiedrībām un lidostu operatoriem. Turklāt
saskaņotajai novērtējuma metodei būtu jāsamazina
neobjektivitātes risks lidostu vai aviosabiedrību konkurencē un
nelikumīgas rīcības ieviešanas risks, kas var ietekmēt ne
tikai konkrētas lidostas jaudu, bet arī aviācijas tīkla
efektivitāti kopumā.
32.                  
Šāda pieeja izmaksu ziņā
efektīvāk risina vides problēmas lidostu apkārtnē un
ļauj izvairīties no dažādu trokšņa prasību
sadrumstalotības, kas attiecas uz gaisa pārvadātājiem, kuri
principā darbojas starptautiskā tīklā.
·                        
Proporcionalitātes princips
33.                  
Priekšlikums ir saskaņā ar
proporcionalitātes principu. Lai arī regula stingri saskaņo
izmantojamo metodi, tā ļauj dalībvalstīm ņemt
vērā lidostām raksturīgās situācijas, lai
izstrādātu atbilstošus risinājumus trokšņa problēmām
katrā lidostā. Priekšlikumi neierobežo vēlamos vides
mērķus vai konkrētus veiktos pasākumus.
·                        
Juridisko instrumentu izvēle
34.                  
Ierosinātais juridiskais instruments: regula.
35.                  
Citi instrumenti nebūtu piemēroti
šādu iemeslu dēļ:
·              
regula attiecas uz trokšņu
novērtēšanas metodi; tikai regula nodrošina pilnīgu šīs
metodes saskaņošanu;
·              
piedāvātā novērtēšanas
metode ir pietiekami elastīga, lai atbilstu katras lidostas
situācijai, un tā neierobežo vēlamo aizsardzības
līmeni, ko dalībvalstis vēlas nodrošināt saviem
iedzīvotājiem, vai konkrētu izmaksu ziņā
efektīvāko pasākumu atlasi.

4.                      
Ietekme uz budžetu

36.                  
Priekšlikums papildus neietekmē Eiropas
budžetu. Izmaksas, kas attiecas uz pārbaudes tiesībām, neietver
papildu izmaksas salīdzinājumā ar pašreizējo
finansiālo slogu, ko rada pastāvošo tiesību aktu
īstenošanas uzraudzība, tostarp atlīdzinājums par komitejas
sanāksmēm. Datu bāzes saistībā ar trokšņa
līmeņa sertifikācijas informāciju jau pastāv.
Priekšlikums ievieš formālāku atsauci, nodrošinot datu kvalitāti
un garantējot ieinteresēto pušu piekļuvi. Visbeidzot, šis
priekšlikums ar saistītajiem budžetiem ir neatņemama daļa darbam
saistībā ar trokšņa kontroli, kas jau ir uzsākts citās
sfērās, piemēram, ICAO stingrāku trokšņa
līmeņa prasību izstrāde, Eiropas vienotā gaisa telpa
vai SESAR.

5.                      
Papildu informācija

·                        
Eiropas Ekonomikas zona
37.                  
Ierosinātais tiesību akts ir
saistīts ar jautājumu, kas skar Eiropas Ekonomikas zonu, un
tādēļ tas jāattiecina uz EEZ.
2011/0398 (COD)
Priekšlikums
EIROPAS PARLAMENTA UN PADOMES REGULA
par noteikumiem un procedūrām
attiecībā uz tādu ekspluatācijas ierobežojumu, kas
saistīti ar troksni, ieviešanu Savienības lidostās, izmantojot
līdzsvarotu pieeju, un par Eiropas Parlamenta un Padomes Direktīvas 2002/30/EK
atcelšanu
Eiropas Parlaments un Padome,
ņemot vērā Līgumu par
Eiropas Savienības darbību un jo īpaši tā 100. panta
2. punktu,
ņemot vērā Komisijas
priekšlikumu[9],
ņemot vērā Eiropas Ekonomikas
un sociālo lietu komitejas atzinumu[10],
ņemot vērā Reģionu
komitejas atzinumu[11],
saskaņā ar
parasto likumdošanas procedūru[12],
tā kā:
(1)              
Kopējās transporta politikas galvenais
mērķis ir ilgtspējīga attīstība. Tas prasa
integrētu pieeju, kas vērsta uz to, lai nodrošinātu gan
efektīvu Savienības transporta sistēmu darbību, gan vides
aizsardzību.
(2)              
Gaisa transporta ilgtspējīga
attīstība rada vajadzību pēc tādu pasākumu
ieviešanas, kuru mērķis ir samazināt troksni, ko lidostās
izraisa gaisa kuģi ar konkrētām trokšņa problēmām.
Liels ES iedzīvotāju skaits ir pakļauts augstam trokšņa līmenim,
kas var atstāt negatīvu ietekmi uz veselību.
(3)              
Pēc tam, kad
saskaņā ar Eiropas Parlamenta un Padomes 2002. gada 26. marta Direktīvu 2002/30/EK par
noteikumiem un procedūrām attiecībā uz tādu
ekspluatācijas ierobežojumu ieviešanu Kopienas lidostās, kas
saistīti ar troksni[13],
un Eiropas Parlamenta un Padomes 2006. gada 12. decembra
Direktīvu 2006/93/EK par to gaisa kuģu ekspluatācijas
regulēšanu, uz kuriem attiecas Konvencijas par starptautisko civilo
aviāciju 16. pielikuma otrā izdevuma (1988. gads)
1. sējuma 3. nodaļas II daļa[14], notika atbrīvošanās
no gaisa kuģiem, kuri rada salīdzinoši vislielāko troksni, ir
nepieciešami jauni un uzlaboti pasākumi, kas ļautu iestādēm
risināt trokšņaināko gaisa kuģu problēmu, lai veicinātu
trokšņa līmeņa pazemināšanu ap Savienības
lidostām trokšņa kontroles līdzsvarotās pieejas
starptautiskas struktūras ietvaros.
(4)              
Starptautiskās Civilās aviācijas
organizācijas (ICAO) Rezolūcija A33/7 ievieš
“līdzsvarotas pieejas” jēdzienu, attiecinot to uz trokšņa kontroli,
un nosaka saskaņotu metodi gaisa kuģu radītā trokšņa
problēmu risināšanai. ICAO “līdzsvarotajai pieejai”
jākalpo par pamatu aviācijas kā starptautiskas nozares trokšņa
reglamentēšanai. Līdzsvarotā pieeja atzīst
līdzšinējo attiecīgo likumīgo saistību, pastāvošo
nolīgumu, spēkā esošo likumu un izstrādāto politiku
vērtību un to neskar. Ar
starptautiskajiem noteikumiem par līdzsvaroto pieeju šajā regulā
būtu ievērojami jāsamazinās starptautisku domstarpību
riskam gadījumā, ja trešo valstu pārvadātājus var
ietekmēt ekspluatācijas ierobežojumi, kas saistīti ar troksni.
(5)              
Komisijas ziņojums Padomei un Eiropas
Parlamentam par ekspluatācijas ierobežojumiem, kas saistīti ar
troksni ES lidostās[15],
norādīja uz nepieciešamību direktīvas tekstā
precizēt ieinteresēto pušu pienākumus un tiesības
trokšņa novērtēšanas procesa laikā, lai nodrošinātu
izmaksu ziņā efektīvāko pasākumu īstenošanu trokšņa
mazināšanas mērķu sasniegšanai.
(6)              
Dalībvalstīm ieviešot ekspluatācijas
ierobežojumus Savienības lidostās katrā atsevišķā
gadījumā, vienlaikus ierobežojot jaudu, var veicināt trokšņa
līmeņa pazemināšanos lidostu tuvumā. Taču
tādējādi iespējams kropļot konkurenci vai kavēt
Savienības aviācijas tīkla kopējo efektivitāti,
neefektīvi izmantojot esošo jaudu. Tā kā dalībvalstis šos
mērķus nevar pietiekami sekmīgi sasniegt un tā kā
tādējādi tos var efektīvāk sasniegt Savienības
līmenī, pamatojoties uz saskaņotiem noteikumiem par
ekspluatācijas ierobežojumu ieviešanu, kas ir daļa no trokšņa kontroles
procesa, Savienība var pieņemt pasākumus saskaņā ar
Līguma par Eiropas Savienību 5. pantā noteikto
subsidiaritātes principu. Saskaņā ar minētajā
pantā noteikto proporcionalitātes principu šajā regulā
paredz vienīgi tos pasākumus, kas ir vajadzīgi minēto
mērķu sasniegšanai. Šāda saskaņota metode neparedz
trokšņa kvalitātes mērķus, kas vēl joprojām ir atkarīgi
no Direktīvas 2002/49/EK vai citiem Eiropas, valstu vai
vietējiem noteikumiem, un neskar konkrētu pasākumu izvēli.
(7)              
Tā kā trokšņa novērtēšanai
jānotiek regulāri, šādai novērtēšanai būtu
jārada tikai papildu trokšņa mazināšanas pasākumi, ja ar
pašreizējo trokšņa mazināšanas pasākumu kopumu nav
iespējams sasniegt trokšņa mazināšanas mērķus.
(8)              
Ja, salīdzinot visas izmaksas un ieguvumus, ar
izmaksu un ieguvumu analīzi var iegūt kopējās
finansiālās labklājības ietekmes rādītāju,
izmaksu efektivitātes novērtējums ir vērsts uz
konkrēta mērķa sasniegšanu visrentablākajā veidā,
salīdzinot tikai izmaksas.
(9)              
Trokšņa mazināšanas pasākumu
atlikšana ir svarīga, lai izvairītos no nevēlamām
sekām attiecībā uz aviācijas drošību, lidostas jaudu
un konkurenci. Lai gan pārsūdzēšanas procedūra pret
ekspluatācijas ierobežojumiem, kas saistīti ar troksni, var
attiekties uz trokšņa mazināšanas mērķiem,
novērtēšanas metodēm un izmaksu ziņā efektīvu
pasākumu izvēli, pārsūdzēšana var neatlikt to
īstenošanu. Tāpēc Komisijai vēl pirms pasākumu
īstenošanas jāspēj izmantot pārbaudes tiesības un
apturēt pasākumus, par kuriem uzskata, ka tie radīs
nevēlamas vai neatgriezeniskas sekas. Ir atzīts, ka atlikšana
jāparedz uz ierobežotu laiku.
(10)          
Trokšņa novērtēšanai būtu
jāpapildina esošā pieejamā informācija un jānodrošina
šādas informācijas uzticamība un pieejamība
kompetentajām iestādēm un ieinteresētajām
personām. Kompetentajām iestādēm jāievieš
nepieciešamie uzraudzības un īstenošanas instrumenti.
(11)          
Ir atzīts, ka dalībvalstis ir
pieņēmušas lēmumu par ekspluatācijas ierobežojumiem, kas
saistīti ar troksni, saskaņā ar valstu tiesību aktiem,
pamatojoties uz valstiski atzītām trokšņa mazināšanas
metodēm, kas var (vēl) nebūt pilnīgi atbilstošas metodei,
kā aprakstīts autoritatīvajā Eiropas Civilās aviācijas
konferences ziņojuma dokumentā Nr. 29 “Standartmetode trokšņa
kontūru aprēķināšanai ap pasažieru lidostām”, un kas
var neizmantot starptautiski atzītu informāciju par gaisa kuģa radīto
troksni. Tomēr ekspluatācijas ierobežojumu efektivitāte un atbilstoša
rīcības plāna efektivitāte, uz ko attiecas ierobežojumi,
jāvērtē saskaņā ar metodēm, kas noteiktas ECAC
dokumentā Nr. 29, un saskaņā ar ICAO
līdzsvaroto pieeju. Tādējādi, lai panāktu pilnīgu
atbilstību ECAC dokumentam Nr. 29, dalībvalstīm
jāpielāgo ekspluatācijas ierobežojumu novērtējumi
savos valstu tiesību aktos.
(12)          
Ar troksni saistītas informācijas
centralizācija būtiski samazinātu gaisa kuģu ekspluatantu
un lidostu operatoru administratīvo slogu. Šādu informāciju
pašlaik sniedz un pārvalda atsevišķu lidostu līmenī.
Ekspluatācijas nolūkā šie dati jānodod lidostu
rīcībā. Ir svarīgi izmantot Eiropas Aviācijas
drošības aģentūras (aģentūras) datu bāzi
attiecībā uz gaisa kuģa radītā trokšņa
sertifikāciju kā apstiprināšanas instrumentu un Eiropas
Aeronavigācijas drošības organizācijas (Eurocontrol)
datus par individuālajiem lidojumiem. Šādus datus šobrīd jau
sistemātiski pieprasa centrālās gaisa satiksmes plūsmas
pārvaldības nolūkos, taču tie ir jānorāda
arī šīs regulas un gaisa satiksmes pārvaldības
darbības uzlabošanas regulējuma nolūkos. Ērtai
piekļuvei apstiprinātiem modelēšanas datiem būtu
jāuzlabo atsevišķu lidostu trokšņa kontūru kartēšana
un stratēģiskā kartēšana politisku lēmumu atbalstam.
(13)          
Lai atspoguļotu dzinēja un gaisa
kuģa korpusa nepārtrauktu tehnoloģisko progresu un metodes, ko
izmanto, lai kartētu trokšņa kontūras, Komisijai būtu
jādeleģē pilnvaras pieņemt aktus saskaņā ar
Līguma par Eiropas Savienības darbību 290. pantu
attiecībā uz trokšņa standartu regulāru atjaunināšanu
gaisa kuģiem, kas minēti šajā regulā un norādīti
saistītajās sertificēšanas metodēs, minimālajām
prasībām atbilstoša gaisa kuģa un civilā gaisa kuģa
definīcijas attiecīgu grozīšanu un atsauces atjaunošanu trokšņa
kontūru aprēķināšanas metodei. Īpaši svarīgi, lai
Komisija, veicot sagatavošanas darbus, atbilstīgi apspriestos, tostarp
ekspertu līmenī. Komisijai, sagatavojot un izstrādājot
deleģētus aktus, būtu jānodrošina, lai attiecīgos
dokumentus vienlaikus, savlaicīgi un atbilstīgi nosūtītu
Eiropas Parlamentam un Padomei.
(14)          
Lai nodrošinātu vienotus nosacījumus
šīs regulas īstenošanai, Komisijai būtu jāpiešķir
īstenošanas pilnvaras. Šīs pilnvaras būtu jāīsteno
saskaņā ar Eiropas Parlamenta un Padomes 2011. gada
16. februāra Regulu (ES) Nr. 182/2011, ar ko nosaka
normas un vispārīgus principus par dalībvalstu kontroles
mehānismiem, kuri attiecas uz Komisijas īstenošanas pilnvaru
izmantošanu.[16]
(15)          
Konsultēšanas procedūra jāizmanto,
pieņemot īstenošanas lēmumus attiecībā uz to, vai
dalībvalstis, kas plāno ieviest ekspluatācijas ierobežojumus,
var turpināt ieviešanu, ja Komisija ir atlikusi ekspluatācijas
ierobežojumus, ņemot vērā, ka šiem lēmumiem ir tikai
ierobežota darbības joma.
(16)          
Ņemot vērā nepieciešamību
pēc trokšņa novērtēšanas metodes saskaņotas
piemērošanas ES aviācijas tirgū, šajā regulā
izklāstīti kopīgi noteikumi attiecībā uz
ekspluatācijas ierobežojumiem trokšņa dēļ.
Tādēļ Direktīva 2002/30/EK ir jāatceļ. 
IR PIEŅĒMUŠI ŠO REGULU.
1. pants
Priekšmets, mērķis un
darbības joma
1.           Šī regula paredz
noteikumus par saskaņotiem ekspluatācijas ierobežojumiem, kas
saistīti ar troksni, katrai lidostai, lai atbilstoši līdzsvarotai
pieejai palīdzētu veicināt trokšņa līmeņa
pazemināšanu un lai ierobežotu vai samazinātu to cilvēku skaitu,
kurus būtiski skar gaisa kuģu trokšņa kaitīgā ietekme.
2.           Šīs regulas
mērķi ir:
(a)         
veicināt konkrētu vides trokšņa
mazināšanas mērķu sasniegšanu, kā tas noteikts
Savienības, valstu un vietējos noteikumos, un novērtēt to
savstarpējo saistību ar citiem vides mērķiem atsevišķu
lidostu līmenī;
(b)         
saskaņā ar līdzsvaroto pieeju
ļaut izvēlēties izmaksu ziņā efektīvākos trokšņa
mazināšanas pasākumus, lai sasniegtu lidostu un gaisa satiksmes
pārvaldības tīkla jaudas ilgtspējīgu
attīstību “no izejas līdz izejai” skatījumā.
3.           Šo regulu piemēro gaisa
kuģiem, ko izmanto civilajā aviācijā.
To nepiemēro gaisa kuģiem, ko
izmanto militārām, muitas, policijas vai līdzīgām
darbībām.
2. pants
Definīcijas
Šajā regulā izmantotas šādas
definīcijas:
(1)         
“lidosta” ir lidosta, kurai ir vairāk
nekā 50 000 civilo gaisa kuģu lidojumu kalendārajā gadā
(lidojums ir pacelšanās vai nolaišanās), ņemot vērā
lidojumu vidējo skaitu vismaz trīs kalendāros gadus pirms trokšņa
novērtēšanas;
(2)         
“līdzsvarota pieeja” ir metode
saskaņā ar kuru pieejamo pasākumu klāsts, proti, gaisa
kuģu izraisītā trokšņa samazināšana tā rašanās
vietā, zemes izmantošanas plānošana un pārvaldība, trokšņa
mazināšanas procedūras un ekspluatācijas ierobežojumi, ir
atbilstīgi aplūkots, risinot trokšņa problēmu izmaksu
ziņā efektīvākajā veidā katrā lidostā
atsevišķi;
(3)         
“gaisa kuģis” ir fiksētu spārnu
gaisa kuģis ar maksimālo sertificēto pacelšanās masu
34 000 kg vai lielāku, vai ar sertificētu maksimālo
iekšējo aprīkojumu attiecīgajam gaisa kuģa veidam, kas
sastāv no vairāk nekā 19 pasažieru sēdvietām,
izņemot sēdvietas, kas paredzētas vienīgi gaisa kuģa
apkalpei;
(4)         
“minimālajām prasībām
atbilstošs gaisa kuģis” ir civilais gaisa kuģis, kas atbilst
Konvencijas par starptautisko civilo aviāciju (Čikāgas
konvencijas) 16. pielikuma 1. sējuma II daļas 3. nodaļā
izklāstītajiem sertifikācijas ierobežojumiem ar kumulatīvo
starpību, kas mazāka par 10EPNdB (efektīvi uztverams
troksnis decibelos), kur kumulatīvā starpība ir skaitlis, kas
izteikts EPNdB un iegūts, saskaitot atsevišķās
starpības (t.i., starpības starp sertificēto trokšņa līmeni
un maksimāli pieļaujamo trokšņa līmeni) katrā no trim trokšņa
mērījumu atskaites punktiem, kā noteikts Čikāgas
konvencijas 16. pielikuma 1. sējuma II daļas
4. nodaļā;
(5)         
“ar troksni saistīta rīcība” ir
jebkurš pasākums, kas ietekmē trokšņa līmeni lidostu
tuvumā un uz kuru attiecas ICAO līdzsvarotās pieejas
principi, tostarp citas neoperatīvas darbības, kas var ietekmēt
to cilvēku skaitu, kas pakļauti gaisa kuģu troksnim;
(6)         
“ekspluatācijas ierobežojumi” ir ar troksni
saistīta rīcība, kas ierobežo vai samazina lidostas
optimālās jaudas izmantošanu, tostarp ekspluatācijas
ierobežojumi, kas vērsti uz atteikšanos no minimālajām
prasībām atbilstošu gaisa kuģu izmantošanas konkrētās
lidostās, kā arī daļēja rakstura ekspluatācijas
ierobežojumi, kas ietekmē civilo gaisa kuģu ekspluatāciju
atkarībā no laika perioda.
3. pants
Kompetentās
iestādes
1.           Dalībvalstis norīko
kompetentās iestādes, kas ir atbildīgas par ekspluatācijas
ierobežošanas pasākumu pieņemšanu, kā arī neatkarīgu
pārsūdzības iestādi.
2.           Kompetentās
iestādes un pārsūdzības iestāde nav atkarīga ne
no vienas organizācijas, ko varētu ietekmēt ar troksni
saistīta rīcība.
3.           Dalībvalstis Komisijai
dara zināmu 1. punktā minēto norīkoto kompetento
iestāžu un pārsūdzības iestādes nosaukumus un adreses.
4. pants
Vispārīgie noteikumi par
gaisa kuģu trokšņa kontroli
1.           Dalībvalstis paredz
līdzsvarotu pieeju gaisa kuģu trokšņa kontrolei. Šajā
nolūkā tās:
a)           novērtē trokšņa
līmeni katrā lidostā;
b)           nosaka vides trokšņa mazināšanas
mērķi;
c)           nosaka pasākumus, kas
pieejami, lai samazinātu trokšņa ietekmi;
d)           novērtē pieejamo
pasākumu iespējamo efektivitāti izmaksu ziņā; 
e)           izvēlas pasākumus;
f)            pārredzamā
veidā apspriežas ar ieinteresētajām personām par paredzamo
rīcību;
g)           pieņem lēmumu par
pasākumiem un nodrošina atbilstošu lēmuma paziņošanu;
h)           īsteno pasākumus;
un
i)            nodrošina domstarpību
izšķiršanu.
2.           Dalībvalstis, veicot ar
trokšņiem saistītu rīcību, izskata šādu pieejamo
pasākumu kopumu, lai noteiktu izmaksu ziņā efektīvāko
pasākumu kopumu:
a)           gaisa kuģu izraisītā
trokšņa samazināšanas prognozējamā ietekme tā rašanās
vietā;
b)           zemes izmantošanas
plānošana un pārvaldība;
c)           trokšņa mazināšanas
procedūras;
d)           ekspluatācijas
ierobežojumi, kas nav pirmais izmantotais līdzeklis.
Pieejamie pasākumi var ietvert
atteikšanos no minimālajām prasībām atbilstošu gaisa
kuģu izmantošanas, ja to uzskata par nepieciešamu.
3.           Izmantojot līdzsvaroto
pieeju, dalībvalstis var diferencēt trokšņa mazināšanas
pasākumus saskaņā ar gaisa kuģa tipu, izmantoto
skrejceļu un/vai aptverto laika grafiku.
4.           Neskarot 3. punktu,
ekspluatācijas ierobežojumi, kas izpaužas kā atteikšanās no
minimālajām prasībām atbilstošu gaisa kuģu
izmantošanas lidostas darbībās, neskar civilos zemskaņas gaisa
kuģus, kuru atbilstību Čikāgas konvencijas
16. pielikuma 1. sējuma II daļas 4. nodaļā
minētajiem trokšņa standartiem apliecina sākotnējā vai
atkārtota sertifikācija.
5.           Pasākumi vai to kopums,
kas pieņemti saskaņā ar šo regulu konkrētai lidostai, nav
vairāk ierobežojoši kā nepieciešams, lai sasniegtu vides trokšņa
mazināšanas mērķus konkrētai lidostai. Ekspluatācijas
ierobežojumi ir nediskriminējoši, jo īpaši pamatojoties uz
pilsonību, identitāti vai gaisa kuģu ekspluatantu darbību.
6.           Pasākumi, kas veikti
saskaņā ar šo regulu, dod ieguldījumu “valsts rīcības
plānos” attiecībā uz gaisa satiksmes trokšņa emisiju,
kā minēts Eiropas Parlamenta un Padomes
Direktīvas 2002/49/EK 8. pantā.[17]
5. pants
Noteikumi par trokšņa novērtēšanu
1.           Saskaņā ar
Direktīvas 2002/49/EK prasībām un valsts vai vietējiem
noteikumiem kompetentās iestādes regulāri novērtē trokšņa
līmeni lidostās, kas atrodas to teritorijā. Kompetentās
iestādes var aicināt Komisijas Regulas (EK) Nr. 691/2010
3. pantā minēto darbības izvērtēšanas
iestādi sniegt atbalstu.[18]
2.           Pašreizējā un
nākotnes trokšņa līmeņa novērtēšanai
kompetentās iestādes izmanto I pielikumā
aprakstītās metodes, rādītājus un informāciju.
3.           Ja atbilstoši
I pielikumam trokšņa līmeņa novērtējumā
atklājas, ka ir nepieciešami jauni pasākumi, lai sasniegtu vai
saglabātu trokšņa mazināšanas mērķu līmeni,
kompetentās iestādes pienācīgi ņem vērā
katra pasākuma veida ieguldījumu saskaņā ar
līdzsvaroto pieeju.
4.           Kompetentās
iestādes nodrošina lidostas operatoru, gaisa kuģu ekspluatantu un
aeronavigācijas pakalpojumu sniedzēju attiecīga līmeņa
foruma izveidi tehniskās sadarbības īstenošanai
attiecībā uz rīcību, par kuru šie dalībnieki ir
atbildīgi, un ņemot vērā savstarpējo saistību
starp trokšņa mazināšanas pasākumiem un emisiju samazināšanu.
Šī tehniskās sadarbības īstenošanas foruma dalībnieki
regulāri apspriežas ar vietējiem iedzīvotājiem vai to
pārstāvjiem, kā arī sniedz kompetentajām
iestādēm tehnisku informāciju un padomus trokšņa
mazināšanas pasākumu veikšanai.
5.           Kompetentās
iestādes novērtē jauno pasākumu efektivitāti izmaksu
ziņā, kā minēts 3. pantā, saskaņā ar
II pielikumu. Spēkā esošo pasākumu nenozīmīgus
tehniskus grozījumus, kas būtiski neietekmē jaudu vai
darbības, neuzskata par jauniem ekspluatācijas ierobežojumiem.
6.           Kompetentās
iestādes savlaicīgi un pēc būtības organizē
apspriešanos ar ieinteresētajām personām, nodrošinot
atklātību un pārredzamību attiecībā uz datu un
skaitļošanas metodēm. Pirms jaunu
pasākumu pieņemšanas ieinteresētajām pusēm ir vismaz
trīs mēneši laika, lai sniegtu komentārus.
Ieinteresētajām pusēm jāietver vismaz:
(a)                   
to vietējo iedzīvotāju pārstāvji,
kuri dzīvo lidostu apkārtnē un kurus ietekmē gaisa
satiksmes troksnis;
(b)                   
attiecīgie lidostu operatori;
(c)                   
to gaisa kuģu ekspluatantu
pārstāvji, kurus var ietekmēt ar troksni saistīta
rīcība;
(d)                   
atbilstošie aeronavigācijas pakalpojumu
sniedzēji;
(e)                   
tīkla pārvaldnieks, kā noteikts
Komisijas Regulā Nr. 677/2011.[19]
7.           Kompetentās
iestādes nodrošina trokšņa mazināšanas pasākumu
īstenošanas pēcpārbaudi un uzraudzību un attiecīgi
rīkojas. Tās nodrošina, ka visa atbilstošā informācija tiek
regulāri sniegta vietējiem iedzīvotājiem, kas dzīvo
lidostu apkārtnē.
6. pants
Informācija par gaisa kuģu
radīto troksni
1.           Lēmumi par tiem
ekspluatācijas ierobežojumiem, kas saistīti ar troksni, ir
pieņemti, pamatojoties uz gaisa kuģu radīto troksni, kā
noteikts sertifikācijas procedūrā, kas īstenota
saskaņā ar Čikāgas konvencijas 2008. gada jūlija
piektā izdevuma 16. pielikuma 1. sējumu.
2.           Pēc Komisijas
pieprasījuma gaisa kuģu ekspluatantiem jādara zināma
šāda informācija par tā gaisa kuģa trokšņa līmeni,
kas izmanto Savienības lidostas:
(a)                   
gaisa kuģa astes numurs;
(b)                   
izmantotā gaisa kuģa radītā
trokšņa sertifikāts vai sertifikāti kopā ar saistīto
faktisko maksimālo pacelšanās masu;
(c)                   
gaisa kuģa jebkura modifikācija, kas
ietekmē tā radīto troksni;
(d)                   
gaisa kuģa trokšņa un veiktspējas
informācija trokšņa modelēšanai.
Gaisa kuģu ekspluatanti paziņo izmantoto
gaisa kuģa radītā trokšņa sertifikātu un astes numuru
attiecībā uz katru lidojumu, izmantojot Savienības lidostu.
Datus sniedz bez maksas, vajadzības
gadījumā elektroniski, Komisijas norādītā
formātā.
3.           Saskaņā ar Eiropas
Parlamenta un Padomes Regulas (EK) Nr. 216/2008 6. panta
1. punktu aģentūra pārbauda gaisa kuģa trokšņa un
veiktspējas datus modelēšanas nolūkiem.[20]
4.           Datus glabā
centrālajā datu bāzē un tiem operatīvos nolūkos
ir jābūt pieejamiem kompetentajām iestādēm, gaisa
kuģu ekspluatantiem, aeronavigācijas pakalpojumu sniedzējiem un
lidostu operatoriem.
7. pants
Noteikumi par ekspluatācijas
ierobežojumu ieviešanu
1.           Sešus mēnešus pirms
ekspluatācijas ierobežojumu ieviešanas kompetentās iestādes
sniedz dalībvalstīm, Komisijai un attiecīgajām
ieinteresētajām pusēm paziņojumu, šim sešu mēnešu
periodam beidzoties, vismaz divus mēnešus pirms tam, kad konkrētai
lidostai attiecīgajā plānošanas periodā noteikta laika nišu
parametru koordinēšana, kā noteikts Padomes
Regulas EEK Nr. 95/93 [21]
2. panta m) punktā.
2.           Pēc tam, kad
saskaņā ar 5. pantu veikts novērtējums,
paziņojumam par šo lēmumu pievieno rakstisku ziņojumu,
paskaidrojot iemeslus ekspluatācijas ierobežojumu ieviešanai, lidostas
vides aizsardzības mērķi, mērķa sasniegšanai
apsvērtos pasākumus un dažādu pasākumu iespējamo
izmaksu lietderības novērtējumu, tostarp, ja vajadzīgs, to
pārrobežu ietekmi.
3.           Ja
ekspluatācijas ierobežojumi attiecas uz atteikšanos izmantot
minimālajām prasībām atbilstošu gaisa kuģi
lidostā, sešus mēnešus pēc paziņojuma nav atļauti
nekādi jauni pakalpojumi, izmantojot minimālajām
prasībām atbilstošus gaisa kuģus šajā lidostā.
Kompetentās iestādes lemj par ikgadējo likmi attiecībā
uz konkrētās lidostas attiecīgo gaisa pārvadātāju
flotes minimālajām prasībām atbilstošu gaisa kuģu
atsaukšanu, ņemot vērā gaisa kuģu vecumu un flotes
kopējo sastāvu. Neskarot 4. panta 3. punktu, šī likme
nav lielāka par 20 % no attiecīgā operatora flotes
minimālajām prasībām atbilstošajiem gaisa kuģiem, kas
apkalpo konkrēto lidostu.
4.           Jebkuras
pārsūdzības par spriedumiem attiecībā uz
ekspluatācijas ierobežojumiem, kas saistīti ar troksni, īsteno
saskaņā ar valsts tiesību aktiem.
8. pants
Jaunattīstības valstis
1.           Kompetentās
iestādes var atbrīvot no ekspluatācijas ierobežojumiem, kas
saistīti ar troksni, minimālajām prasībām atbilstošus
gaisa kuģus, kas reģistrēti jaunattīstības
valstīs, ja:
(a)                   
šādiem gaisa kuģiem ir piešķirts
trokšņa līmeņa sertifikāts saskaņā ar
standartiem, kas noteikti Čikāgas konvencijas 16. pielikuma
1. sējuma 3. nodaļā;
(b)                   
šādi gaisa kuģi tika izmantoti
Savienībā piecus gadus pirms šīs regulas stāšanās
spēkā, bija ietverti attiecīgās jaunattīstības
valsts reģistrā un ja tos turpina izmantot fiziska vai juridiska
persona, kas reģistrēta konkrētajā valstī.
2.           Ja dalībvalsts
piešķir atbrīvojumu, kas paredzēts 1. punktā, tā
par piešķirtajiem atbrīvojumiem nekavējoties informē
pārējo dalībvalstu kompetentās iestādes un Komisiju.
9. pants
Atbrīvojumi
izņēmuma rakstura gaisa pārvadājumiem
Katrā atsevišķā
gadījumā kompetentās iestādes lidostās, kas atrodas to
teritorijā, var atļaut atsevišķus lidojumus, kuros izmanto
minimālajām prasībām atbilstošus gaisa kuģus, bet ko
nedrīkstētu veikt, ievērojot šīs regulas noteikumus.
Šādu atbrīvojumu
attiecina tikai uz:
(a)         
tiem gaisa kuģiem, kuru individuālajiem
pārvadājumiem ir tāds ārkārtējs raksturs, ka
nebūtu saprātīgi nepiešķirt īslaicīgu
atbrīvojumu;
(b)         
gaisa kuģiem lidojumos, kas nedod
ieņēmumus, pārveidošanas, remonta vai ekspluatācijas
nolūkā.
10. pants
Pārbaudes tiesības
1.           Pēc dalībvalsts lūguma vai savas iniciatīvas un neskarot uzsāktu pārsūdzības
procedūru, Komisija var pārbaudīt lēmumu par
ekspluatācijas ierobežojumu pirms tā īstenošanas. Ja Komisija
atklāj, ka lēmums neatbilst šajā regulā noteiktajām
prasībām vai citā veidā ir pretrunā Savienības
tiesībām, tā var atlikt lēmumu.
2.           Kompetentās
iestādes sniedz Komisijai informāciju, kas apliecina atbilstību
šai regulai.
3.           Komisija saskaņā ar konsultatīvo procedūru, kas
aprakstīta 13. panta 2. punktā, jo īpaši ņemot
vērā II pielikuma kritērijus, pieņem lēmumu, vai
attiecīgā kompetentā iestāde var turpināt ieviest
ekspluatācijas ierobežojumus. Komisija savu lēmumu paziņo
Padomei un attiecīgajai dalībvalstij.
4.           Ja sešu mēnešu
laikā pēc 2. punktā minētās informācijas
saņemšanas Komisija nav pieņēmusi lēmumu, kompetentā
iestāde var piemērot plānoto lēmumu par ekspluatācijas
ierobežojumu.
11. pants
Deleģētie akti
Komisija ir pilnvarota saskaņā ar
12. pantu pieņemt deleģētos aktus attiecībā uz:
(a)         
2. panta 3. punktā minētā
gaisa kuģa un 2. panta 4. punktā minētā
minimālajām prasībām atbilstoša gaisa kuģa
definīciju grozījumiem;
(b)         
4. un 8. pantā paredzēto
trokšņa līmeņa sertifikācijas standartu un 6. panta
1. punktā paredzētās sertifikācijas procedūras
grozījumiem un papildinājumiem;
(c)         
I pielikumā minētās metodes un
tehniskā ziņojuma grozījumiem.
12. pants
Deleģēšanas īstenošana
1.           Komisijai piešķir
pilnvaras pieņemt deleģētos aktus, ievērojot šajā
pantā izklāstītos nosacījumus.
2.           Šīs regulas 11. pantā minētās pilnvaras
deleģē uz nenoteiktu laiku, sākot no dienas, kad spēkā
stājas šī regula.
3.           Eiropas Parlaments vai Padome var atsaukt 11. pantā
minēto pilnvaru deleģējumu. Ar
atsaukšanu izbeidz minētajā lēmumā norādīto
pilnvaru deleģējumu. Tas stājas
spēkā dienu pēc lēmuma publicēšanas Eiropas
Savienības Oficiālajā Vēstnesī vai
vēlākā datumā, kas tajā noteikts. Tas neietekmē neviena jau spēkā
esoša deleģētā tiesību akta derīgumu.
4.           Līdzko Komisija ir pieņēmusi deleģēto aktu,
tā par to vienlaikus paziņo Eiropas Parlamentam un Padomei.
5.           Deleģētais akts, kas pieņemts saskaņā ar
11. pantu, stājas spēkā tikai tad, ja ne Eiropas
Parlaments, ne Padome divu mēnešu laikā pēc minētā
akta paziņošanas Eiropas Parlamentam un Padomei nav cēluši iebildumus
vai ja pirms minētā termiņa beigām gan Eiropas Parlaments,
gan Padome ir informējuši Komisiju, ka necels iebildumus. Pēc Eiropas Parlamenta vai Padomes ierosmes
minēto termiņu pagarina par diviem mēnešiem.
13. pants
Komiteja
1.           Komisijai palīdz
komiteja, kas izveidota saskaņā ar Eiropas Parlamenta un Padomes
Regulas (EK) Nr. 1008/2008 25. pantu.[22]
Minētā komiteja ir komiteja
Regulas (ES) Nr. 182/2011 nozīmē.
2.           Ja ir atsauce uz šo punktu,
piemēro Regulas (ES) Nr. 182/2011 4. pantu.
3.           Ja komitejas atzinums ir
jāsaņem rakstiskā procedūrā, šādu procedūru
beidz bez rezultāta, ja atzinuma sniegšanai noteiktajā
termiņā tā nolemj komitejas priekšsēdētājs vai to
pieprasa komitejas locekļi ar vienkāršu balsu vairākumu.
14. pants
Informācija un
pārskatīšana
Dalībvalstis pēc pieprasījuma
iesniedz Komisijai informāciju par šīs regulas piemērošanu.
Ne vēlāk kā piecus gadus
pēc šīs regulas stāšanās spēkā Komisija ziņo
Eiropas Parlamentam un Padomei par šīs regulas piemērošanu.
Vajadzības gadījumā
ziņojumam pievieno priekšlikumus par regulas pārskatīšanu.
15. pants
Atcelšana
Direktīvu 2002/30/EK atceļ no
dienas, kad stājas spēkā šī regula.
16. pants
Stāšanās spēkā
Šī regula stājas spēkā
divdesmitajā dienā pēc tās publicēšanas Eiropas
Savienības Oficiālajā Vēstnesī.
Šī regula uzliek saistības
kopumā un ir tieši piemērojama visās dalībvalstīs.
Briselē,
Eiropas Parlamenta vārdā —                       Padomes vārdā —
priekšsēdētājs                                                priekšsēdētājs
I PIELIKUMS
Trokšņa
līmeņa novērtēšana lidostā
Metodoloģija
1.           Kompetentās iestādes
izmantos trokšņa novērtēšanas metodes, kas ir
izstrādātas saskaņā ar ECAC ziņojuma dokumenta
Nr. 29 “Ziņojums par standartmetodi trokšņa kontūru
aprēķināšanai ap pasažieru lidostām” 3. izdevumu.
Rādītāji
1.           Gaisa satiksmes trokšņa ietekmi
raksturos vismaz attiecībā uz trokšņa rādītājiem
Lden un Lnight, kas ir noteikti un
aprēķināti saskaņā ar Direktīvas 2002/49/EK
I pielikumu.
2.           Kompetentās iestādes var
izmantot papildu trokšņu rādītājus, kas zinātniski
pamatoti atspoguļo gaisa satiksmes trokšņa radīto
kairinājumu.
Trokšņa pārvaldības informācija:
1.           Pašreizējā uzskaite
1.1         Lidostas apraksts, tostarp
informācija par tās lielumu, atrašanās vietu, apkārtni,
gaisa satiksmes apjomu un pārsegumu.
1.2         Vides ilgtspējas mērķu
apraksts lidostas un attiecīgās dalībvalsts kontekstā. Tas
ietver lidostas gaisa satiksmes trokšņa līmeņa mērķu
aprakstu.
1.3         Sīka informācija par trokšņa
kontūrām kārtējam gadam un iepriekšējiem gadiem,
tostarp to cilvēku skaita novērtējums, kurus ietekmējis
gaisa kuģu izraisītais troksnis.
1.4         To esošo un plānoto
pasākumu apraksts gaisa satiksmes radītā trokšņa kontrolei,
kas jau ieviesti, izmantojot līdzsvaroto pieeju, un to ietekme un
ieguldījums attiecībā uz trokšņa līmeni, kas ietvers:
1.4.1. samazināšanai rašanās
vietā:
-           gaisa kuģu flotes
attīstība un tehnoloģiskie uzlabojumi;
-           īpaši flotes
modernizācijas plāni;
1.4.2. zemes izmantošanas plānošanai un
pārvaldībai:
-           ieviestie plānošanas
instrumenti, piemēram, vispārēja plānošana vai trokšņa
zonēšana;
-           ieviestie ietekmes
mazināšanas pasākumi, piemēram, būvniecības noteikumi,
trokšņa izolācijas programmas vai pasākumi paaugstināta
riska teritorijas zemes izmantošanas mazināšanai;
-           apspriešanās par zemes
izmantošanas pasākumiem;
-           izplatības
pēcpārbaude;
1.4.3. pasākumiem trokšņu
mazināšanai, ja vien šie pasākumi neierobežo lidostas jaudu:
-           ieteicamo skrejceļu
izmantošana;
-           ar troksni saistīto ieteicamo
maršrutu izmantošana;
-           pacelšanās un nolaišanās
trokšņa mazināšanas procedūru izmantošana;
-           norāde par to, cik lielā
mērā šie pasākumi ir reglamentēti saskaņā ar
vides rādītājiem, kas minēti Komisijas
Regulas (ES) Nr. 691/2010 I pielikumā;
1.4.4.     ekspluatācijas ierobežojumiem:
-           starptautisku ierobežojumu,
piemēram, kapitalizācijas noteikumu par kustībām vai trokšņa
kvotu izmantošana;
-           finanšu instrumenti,
piemēram, ar troksni saistītas lidostu nodevas;
-           gaisa kuģa raksturīgu
ierobežojumu izmantošana, piemēram, atteikšanās no
minimālajām prasībām atbilstošu gaisa kuģu
izmantošanas;
-           daļēju ierobežojumu
izmantošana, nodalot dienā piemērojamus un naktī
piemērojamus pasākumus.
2.           Prognoze bez jaunu pasākumu
piemērošanas
2.1         Jau apstiprinātās un
lidostu plānotās pilnveides (ja tāda ir) apraksts,
piemēram, palielināta jauda, skrejceļa un/vai termināla
paplašināšana un paredzētā turpmākā satiksmes
kombinācija un prognozētā izaugsme.
2.2         Lidostas jaudas palielināšanas
gadījumā priekšrocības, ko sniedz šī papildu jauda
plašākā aviācijas tīklā un reģionā.
2.3         Trokšņa līmeņa
ietekmes apraksts bez turpmākajiem pasākumiem un to pasākumu
apraksts, kas jau ir ieplānoti šo trokšņa ietekmes mazināšanai
šajā pašā periodā.
2.4         Prognozēt trokšņa kontūras ―
tostarp to cilvēku skaita novērtējumu, kurus, ļoti
iespējams, ietekmēs gaisa kuģu izraisītais
troksnis ― izšķirt starp izbūvētajiem un
jaunbūvējamiem dzīvojamajiem rajoniem.
2.5         Seku un iespējamo izmaksu
novērtēšana, ja netiek veikta rīcība, lai mazinātu
aizvien pieaugošo trokšņa ietekmi, ja tāda ir sagaidāma.
3.           Papildpasākumu
izvērtēšana
3.1         Pieejamo papildpasākumu
noteikšana un norāde uz galvenajiem iemesliem attiecībā uz to
izvēli. To pasākumu apraksts, kas izvēlēti turpmākajai
analīzei, un informācija par izmaksu efektivitātes analīzes
rezultātiem, jo īpaši pasākumu ieviešanas izmaksas, to
cilvēku skaits, kuri gūs labumu, un termiņš; konkrētu
pasākumu kopējās efektivitātes novērtēšana.
3.2         Pārskats par iespējamo
piedāvāto pasākumu ietekmi vides aizsardzības un
konkurences jomā uz citām lidostām, gaisa
pārvadātājiem un citām ieinteresētajām
pusēm.
3.3         Izdarītās izvēles
pamatojums.
3.4         Netehniskais kopsavilkums.
II PIELIKUMS
Ar
troksni saistītu ekspluatācijas ierobežojumu izmaksu
efektivitātes novērtēšana
Plānoto ekspluatācijas ierobežojumu
izmaksu efektivitāti novērtēs, pienācīgi ņemot
vērā šādus elementus, cik iespējams skaitliskā
izteiksmē:
1)         sagaidāmie ar troksni
saistītie ieguvumi no plānotajiem pasākumiem gan pašlaik, gan
nākotnē;
2)         aviācijas darbību
drošība, tostarp trešās puses risks;
3)         lidostas jauda;
4)         ietekme uz Eiropas aviācijas
tīklu.
Papildus iepriekš minētajiem
kompetentās iestādes var ņemt vērā šādus
faktorus:
1)         to
vietējo iedzīvotāju veselība un drošība, kuri
dzīvo lidostas apkārtnē;
2)         vides ilgtspēja, tostarp trokšņa
un emisiju savstarpējā saistība;
3)         tieša, netieša un katalītiska
ietekme uz nodarbinātību.
[1]               Avots: CAEP/8 ―
8. informatīvais dokuments ― izteikts dienas/nakts
vidējos trokšņa līmeņos (DNL) ―
pamatscenārijs, neveicot būtiskus tehnoloģiskus vai
darbības uzlabojumus ― ICAO Eiropas reģions
[2]               Clean Sky KTI būs viens no līdz šim
lielākajiem Eiropas pētījumu projektiem laikposmā no
2008. līdz 2013. gadam, ar budžetu 1,6 miljardu euro
apmērā, kas vienādi sadalīts starp Eiropas Komisiju un
nozares pārstāvjiem. 
[3]               Boeing
datu bāze “Lidostas ar trokšņa ierobežojumiem” ir publiski pieejama
tīmekļa vietnē: http://www.boeing.com/commercial/noise/listcountry.html.
Lai gan direktīva pašlaik attiecas tikai uz 69 lidostām,
palielinoties satiksmei, tās darbības jomā ietilps vairāk
lidostu. Tādēļ ir sniegts pārskats par visām
224 lidostām.
[4]               Lidojuma aizlieguma stundas ierobežo darbību
konkrētā laika posmā (ar troksni saistīti satiksmes
ierobežojumi).
[5]               Kaut arī šis ir AEA paziņojums,
šāda nostāja ir visiem gaisa pārvadātājiem, proti, ERA
(reģionāls), IACA (atpūtas) un ELFAA (zemo
cenu), jo ietekme ir vienāda. Tikai IACA varētu būt
relatīvi vairāk nakts lidojumu.
[6]               Starptautiskajā Lidostu padomē (ACI) ir
īpaša darba grupa, kas risina šo jautājumu.
[7]               ACNUSA (kopā ar savu māsas
organizāciju Walloon) ir unikāls forums, kas neatkarīgi
no iestādēm un lidostām padomdevēja statusā atbild par
trokšņa izraisītajiem traucējumiem.
[8]               ICAO ietvaros Eiropas valstīm tika
draudēts ar oficiālu sūdzības procedūru.
[9]               OV C , , . lpp.
[10]               OV C , , . lpp.
[11]               OV C , , . lpp.
[12]               OV C , , . lpp.
[13]               OV L85, 28.3.2002, 40. lpp.
[14]               OV L 374, 27.12.2006; 1. lpp. 
[15]               COM(2008)66.
[16]               OV L 55, 28.2.2011, 13. lpp.
[17]               OV L 189, 18.7.2002, 12. lpp. 
[18]             OV L 201, 3.8.2010, 1. lpp.
[19]             OV L 185 ,15.7.2011, 1. lpp.
[20]             OV L 79, 19.3.2008, 1. lpp.
[21]             OV L 14 22.01.1993.
[22]             OV L 293, 31.10.2008, 3. lpp.